ཡུལ་མདོ་སྨད་ཀྱི་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ་ཡང་དེ་དང་མཐུན་པར་སྨོན་ལམ་རབ་འབྱམས་པ་དང་སྔགས་རམས་པ།བཤད་རམས་པ།གླིང་བསྲེས་བཀའ་བཅུ་སོགས་དགེ་བཤེས་ཀྱི་མཚན་བཏགས་མང་ཙམ་ཡོད་པ་ལས།སྨོན་ལམ་རབ་འབྱམས་པའི་མཚན་བཏགས་སམ་དམ་བཅའ་ནི་རྒྱལ་མཁན་པོ་ཨ་ཆི་ཐུ་ནོ་མོན་ཧན་བློ་བཟང་དོན་འགྲུབ་མཆོག་སྐུ་འབུམ་གྱི་ཁྲི་ཆེན་ཉི་ཤུ་བར་བཞུགས་དུས་ཀྱི་ས་ཕག་སྟེ།ཕྱི་ལོ༡༧༡༧ལོར་ཆོས་སྡེ་ཆེན་པོ་འདིར་སྨོན་ལམ་རབ་འབྱམས་པའི་སྲོལ་གསར་དུ་བཏོད་ཅིང་།འདི་ནས་བཟུང་ཇི་སྲིད་བསྟན་པ་གནས་ཀྱི་བར་དུ་རྒྱུན་མི་འཆད་པའི་བཀའ་ཁྱབ་ཡི་གེར་གཏན་ལ་ཕབ་པར་མཛད་དེ།སྐུ་འབུམ་བྱམས་པ་གླིང་གི་དགེ་བཤེས་བཟང་ཤོས་རྣམས་ཀྱིས་དགུན་ཆོས་ཆེན་མོའི་སྟེང་གཞུང་ཆེན་བཀའ་པོད་ལྔ་ལ་དམ་བཅའ་དང་།ཆོ་འཕྲུལ་སྨོན་ལམ་ཆེན་མོའི་ཚོགས་དབུས་སུ་སྨོན་ལམ་རབ་འབྱམས་པའི་མཚན་བཏགས་གནང་བའི་སྲོལ་བྱུང་བའོ།